Biosüstemaatika põhiühikuks on liik (species). Kõiki nii varem esinenud kui ka praegu elavaid organisme peetakse kuuluvaks mingi liigi koosseisu. Liigi definitsioone, erinevaid liigikontseptsioone, liigi tunnuseid ja praktilist standardit, samuti nagu ka liigiga seonduvaid teoreetilisi probleeme käsitleme me hiljem eraldi loengus, praegu on meil oluline teada, et kogu biosüstemaatika on üles ehitatud liikide klassifitseerimisele ja süstematiseerimisele. Sellest lähtuvalt on ka kogu süstemaatikat jagatud kahte ossa - liikidega tegeleb alfa-taksonoomia ja liigist kõrgemate taksonitega - beeta- taksonoomia. On olemas nii liigisisesed taksonid (näiteks alamliik, varieteet e. teisend, vorm) kui ka liigist kõrgemad taksonid (näiteks sektsioon, perekond, triibus, sugukond, selts jne.), mis saadakse liikide ühendamisel hierarhia põhimõttel kõrgemateks ühikuteks.